Brusel, 10.10.2007 SEK(2007) 1280 PRACOVNÝ DOKUMENT ÚTVAROV KOMISIE Sprievodný dokument OZNÁMENIE KOMISIE RADE, EURÓPSKEMU PARLAMENTU, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Výhľadový dokument a akčný plán pre námornú politiku EÚ ZHRNUTIE HODNOTENIA VPLYVU {KOM(2007) 574 v konečnom znení}{KOM(2007) 575 v konečnom znení}{SEK(2007) 1278}{SEK(2007) 1279}{SEK(2007) 1283} Zhrnutie Komisia v júni 2006 prijala Zelenú knihu o budúcej námornej politike EÚ. Táto kniha vyzdvihla strategickú dôležitosť morí a oceánov pre hospodárstvo Európy. Zdôraznila naliehavosť zaistiť, aby budúci vývoj prihliadal na potrebu zachovávať konkurencieschopnosť a zároveň chránil morské životné prostredie a zdravie i živobytie obyvateľov závislých od námorného hospodárstva alebo žijúcich na pobreží. Potom nasledovali konzultácie v trvaní jedného roka, počas ktorých sa konalo približne 230 stretnutí a bolo podaných viac ako 490 písomných pripomienok. Mnohé z týchto písomných príspevkov - od vlád členských štátov, priemyselných zoskupení a environmentálnych mimovládnych neziskových organizácií - boli výsledkom rozsiahlych národných konzultačných procesov. Väčšina zainteresovaných strán súhlasila s tým, že EÚ už nemôže ďalej riadiť svoju politiku vo vzťahu k oceánom a moriam prostredníctvom súboru navzájom neprepojených sektorových politík. Rozhodnutia sa prijímajú pomaly, potenciálne súčinnosti sa nevyužívajú a nikto nemá jasnú právomoc riešiť spory medzi sektormi, zaoberať sa kumulatívnymi účinkami alebo sa na veci pozerať zo širšej perspektívy. Obchodnú činnosť EÚ a konkurencieschopnosť európskych prístavov ohrozuje proces plánovania, ktorý postupuje veľmi pomalým tempom, morské životné prostredie je ohrozované intenzívnym a zrýchľujúcim sa nárastom hospodárskych činností na mori i na brehu, Európania opúšťajú námornícke profesie, získané údaje o stave morského životného prostredia, ľudských námorných aktivitách a zdraví pobrežného hospodárstva sú roztrieštené a väčšinou nedostupné a rôzne orgány, poverené ochranou našich morí pred znečistením, nezákonným rybolovom a priekupníkmi, si nezávisle vytvárajú podobné systémy na odhaľovanie a identifikáciu nezvyčajného správania. S prihliadnutím na tieto odozvy preto Komisia navrhla komplexnú námornú politiku, ktorá má tieto ciele: (1) maximálne podporovať trvalo udržateľné využívanie oceánov a morí, (2) vybudovať vedomostnú a inovačnú základňu pre námornú politiku, (3) zabezpečiť najvyššiu kvalitu života v pobrežných regiónoch, (4) podporovať vedúce postavenie Európy v medzinárodných námorných záležitostiach a (5) zlepšiť viditeľnosť námornej Európy. V súčasnom období sa Komisia pokúša naplniť tieto ciele zavedením riadiaceho rámca, ktorý uplatňuje integrovaný prístup, ako aj pomocou horizontálnych a medziodvetvových nástrojov na vytváranie integrovanej politiky. Komisia vytvorí vnútorný úrad na posilňovanie koordinácie medzi politickými iniciatívami, týkajúcimi sa námorných záležitostí osobitých pre jednotlivé sektory. Akčný plán navyše uvádza rozsah konkrétnych iniciatív, ktoré budú predstavovať prvý krok smerom k súdržnejšej a integrovanejšej námornej politike EÚ. Do konca roka 2008 by sa tak nahromadili pozitívne efekty – lepšie vzájomné poznanie medzi politikami a sektormi, skoré určenie možných rozporov v sektorových iniciatívach, využívanie súčinnosti, rýchlejšia výmena osvedčených postupov medzi rôznymi regiónmi, väčšie presvedčenie, že jednotlivé sektorové politiky sú založené na najlepších dostupných poznatkoch o námornom sektore a viac príležitostí pre jednotlivcov a záujmové skupiny na presadenie ich potrieb. Osobitné prínosy, ktoré sa dajú získať z prípravných akcií v oblasti námorných údajov, územného plánovania a námorného dozoru, by nevznikli okamžite, ale až po vykonaní ďalších opatrení. Miera týchto potenciálnych prínosov však odôvodňuje mierne výdavky. Medzi takéto dlhodobé prínosy patrí: zrýchlený rozvoj komerčných služieb s pridanou hodnotou, ktoré sú založené na ľahko dostupných údajoch, zlepšenie efektívnosti verejných inštitúcií vrátane európskych laboratórií námorného výskumu a akademických ustanovizní, výrazné potlačenie súčasnej neistoty týkajúcej sa globálnej zmeny životného prostredia, integrácia niekoľkých v súčasnosti roztrieštených a z hľadiska prístupu k údajom časovo obmedzených iniciatív do konsolidovaného úsilia, jasnejšie pravidlá o právach a obmedzeniach v námorných vodách, jednoduchšie riešenie záležitostí cezhraničného plánovania, efektívnejšie využívanie existujúcich zdrojov podávania správ a dozoru a možnosť zdieľať budúce dozorné aparáty v spoločnom vlastníctve. Krátkodobé prínosy vyplývajúce z koordinácie politík a kolektívneho učenia sa, ako aj potenciálne dlhodobé prínosy prípravných akcií pozitívne ovplyvnia hlavné ciele námornej politiky – maximálnu podporu trvalo udržateľného využívania morí a oceánov, vybudovanie vedomostnej a inovačnej základne pre námornú politiku, zlepšenie kvality života v pobrežných regiónoch, podporovanie vedúceho postavenia Európy v medzinárodných námorných záležitostiach a zlepšenie viditeľnosti námornej Európy.